Δημοσίευση αιτήσεως καταχωρίσεως κατά την έννοια του άρθρου 6 παράγραφος 2 του κανονισμού (ΕΟΚ) αριθ. 2081/92 για την προστασία των γεωγραφικών ενδείξεων και των ονομασιών προέλευσης των γεωργικών προϊόντων και των τροφίμων

(2002/C 71/04)

Η δημοσίευση αυτή παρέχει το δικαίωμα υποβολής ενστάσεως κατά την έννοια του άρθρου 7 του εν λόγω κανονισμού. Οποιαδήποτε ένσταση στην αίτηση αυτή πρέπει να διαβιβάζεται μέσω της αρμοδίας αρχής ενός κράτους μέλους εντός προθεσμίας έξι μηνών από την παρούσα δημοσίευση. Η δημοσίευση αιτιολογείται από τα στοιχεία που ακολουθούν, ιδίως το στοιχείο 4.6, με τα οποία θεωρείται ότι η αίτηση δικαιολογείται κατά την έννοια του κανονισμού (ΕΟΚ) αριθ. 2081/92.

ΚΑΝΟΝΙΣΜΟΣ (ΕΟΚ) αριθ. 2081/92 ΤΟΥ ΣΥΜΒΟΥΛΙΟΥ

ΑΙΤΗΣΗ ΚΑΤΑΧΩΡΗΣΗΣ: ΑΡΘΡΟ 5

ΠΟΠ ( ) ΠΓΕ (x)

Εθνικός αριθμός φακέλου: -

1. Αρμόδια Εθνική Αρχή Ονομασία: Ministère de l'Agriculture et de la Pêche - Direction des politiques économique et internationale - Bureau des signes de qualité et de l'agriculture biologique

Διεύθυνση: 3, rue Barbet-de-Jouy, F-75349 Paris 07 SP

Τηλέφωνο: (33) 149 55 81 01

Φαξ: (33) 149 55 57 85.

2. Αιτούσα Ομάδα 2.1. Ονομασία: Confédération Régionale des Apiculteurs d'Alsace

2.2. Διεύθυνση: Maison de l'Agriculture

2, rue de Rome, F-67309 Schiltigheim Cedex

2.3. Σύνθεση: παραγωγός/μεταποιητής: (x) άλλος: ( )

3. Τύπος του προϊόντος: Κεφάλαιο 17.02 μέλι

4. Περιγραφή των προδιαγραφών (σύνοψη του άρθρου 4 παρ. 2)

4.1. Ονομασία: Μέλι Αλσατίας

4.2. Περιγραφή: Προϊόν που παράγεται από μέλισσες με βάση σάκχαρα φυτικής προέλευσης, είτε υπό μορφή εκκρίσεων ανθέων (νέκταρ), είτε υπό μορφή χυμού που συγκομίζεται από έντομα (μέλι μελιτώματος). Κάθε προϊόν χαρακτηρίζεται από τη μέγιστη περιεκτικότητά του σε ύδωρ, την αγωγιμότητά του, την οξύτητά του, την περιεκτικότητα σε υδροξυμεθυλοφουρφουλαλδεΐνη (HMF), το χρώμα του και τη χαρακτηριστική του γεύση.

Το μέλι ελάτης είναι χρώματος καφέ με αποχρώσεις πράσινες, έχει ελαφριά μυρωδιά ρητίνης και βαλσαμικό άρωμα.

Το μέλι καστανιάς έχει χρώμα καφέ ανοικτό έως σκούρο, μυρωδιά μήλου και γεύση τανίνης, ελαφρώς στυπτική.

Το μέλι ακακίας είναι ανοικτού χρώματος, με γλυκιά μυρωδιά άνθους ακακίας, άρωμα αγριακακίας και γεύση και άρωμα κυψέλης.

Το μέλι φλαμουριάς έχει χρώμα κίτρινο ανοικτό έως σκούρο, μυρωδιά και γεύση μέντας με ελαφρή πικράδα.

Το μέλι δάσους έχει σκούρο χρώμα, αναδίδει λεπτά αρώματα που οφείλονται στο συνδυασμό νέκταρος και μελιού μελιτώματος, η γεύση του είναι έντονη και είναι ελαφρώς στυπτικό.

Το μέλι ανθέων έχει χρώμα ανοικτό έως σκούρο, με σύνθετα αρώματα λόγω μίγματος από διάφορα είδη νέκταρος και είναι πολύ γλυκό.

4.3. Γεωγραφική περιοχή: Οι κυψέλες παραγωγής πρέπει να είναι εγκατεστημένες στην Αλσατία. Για το μέλι ελάτης, η περίμετρος περιορίζεται στην πλαγιά της Αλσατίας των οροσειρών των Βοσγίων και του Ιούρα. Το μέλι καστανιάς συγκομίζεται στους λόφους κάτω από τις οροσειρές των Βοσγίων (Bas-Rhin και Haut-Rhin στα δάση Brumath και Haguenau). Το μέλι φλαμουριάς προέρχεται από τα δάση του Hardt (Haut-Rhin).

Οι ζώνες συλλογής του μελιού, που είναι καθοριστικές για την ποιότητα και την χαρακτηριστική ιδαιτερότητά του, προσδιορίζονται, αλλά η εξαγωγή μπορεί να πραγματοποιηθεί εκτός ζώνης εφόσον διασφαλίζεται η ιχνηλασιμότητα.

4.4. Απόδειξη προέλευσης: Οι μελισσοκόμοι και οι τόποι παραγωγής αναγνωρίζονται, καταχωρούνται και ελέγχονται. Οι τόποι παραγωγής ευρίσκονται υποχρεωτικώς στην Αλσατία. Ο έλεγχος και η ιχνηλασιμότητα του μελιού διασφαλίζεται με τη λογιστική καταχώρηση των ετικετών, που αντιπαραβάλλεται με τις δηλώσεις εσοδείας και τα αποθέματα.

4.5. Μέθοδος παραγωγής: Οι κυψέλες τοποθετούνται σε μια περιοχή που περιλαμβάνει τα είδη δένδρων ή ανθέων που αντιστοιχούν στο επιδιωκόμενο είδος μελιού: μέλι ακακίας, φλαμουριάς, ελάτης, καστανιάς, δάσους ή ανθέων. Το μέλι εξάγεται όταν ωριμάσει εν ψυχρώ, μεταγγίζεται, αποθηκεύεται και συσκευάζεται. Κάθε παρτίδα αποτελεί αντικείμενο φυσικο-χημικής και οργανοληπτικής ανάλυσης. Eξάλλου, το μέλι πρέπει να είναι σύμφωνο με τα φυσικο-χημικά και οργανοληπτικά κριτήρια που καθορίζονται στις προδιαγραφές.

4.6. Δεσμός 4.6.1 Ένα ιδιαίτερο χαρακτηριστικό που συνδέεται με το προϊόν: Κάθε είδος μελιού έχει τα δικά του φυσικο-χημικά και οργανοληπτικά χαρακτηριστικά, που καθορίζονται στις προδιαγραφές και αντιστοιχούν στην ανθοκομική ποικιλομορφία της περιφέρειας. Η ποικιλομορφία του μελιού Αλσατίας είναι άμεση απόρροια της ποικιλομορφίας των οικοσυστημάτων: πράγματι, η Αλσατία χαρακτηρίζεται από την ύπαρξη μιας ορεινής ζώνης που καλύπτεται από κωνοφόρα, μιας ζώνης λόφων και οροπεδίων με αμπέλους, λιβάδια και δάση οξιάς και καστανιάς καθώς και από μία πεδινή ζώνη που περιλαμβάνει καλλιέργειες και λιβάδια. Αυτή η ποικιλομορφία των οικοσυστημάτων προσφέρει τη δυνατότητα συγκομιδής τόσο στην αρχή της άνοιξης όσο και στην αρχή του φθινοπώρου, με ποικιλία προϊόντων.

4.6.2 Ιστορική και σημερινή φήμη: - η παραγωγή μελιού βεβαιώνεται ήδη από τον VIIο αιώνα στην Αλσατία·

- τον XVIο αιώνα, δημοσιεύθηκαν διάφορα έργα μεταξύ των οποίων και μία συνθήκη μελισσοκομίας που χρονολογείται από το 1580, η οποία χρησίμευσε ως σημείο αναφοράς για περίπου δύο αιώνες·

- κατά τη διάρκεια του δεύτερου μέρους του XIXου αιώνα, διαπιστώνεται μια νέα φάση ανάπτυξης της αλσατικής μελισσοκομίας· στην αρχή του XXού αιώνα, υπήρχαν πάνω από 50000 κυψέλες στην Αλσατία·

- η αλσατική μελισσοκομία χαρακτηρίζεται σήμερα από την ύπαρξη ενός πολύ μεγάλου αριθμού μελισσοκόμων (υπάρχουν περίπου 4000), που αποτελούν μέλη πυραμιδοειδών και αποκεντρωμένων συνδικαλιστικών οργανώσεων. Η οργάνωση του περιφερειακού διαγωνισμού μελιού Αλσατίας στο Colmar επιβεβαιώνει την άνθηση της εν λόγω παραγωγής.

4.7. Δομή του ελέγχου Ονομασία: Certiqual (Association de certification des produits de qualité d'Alsace)

Διεύθυνση: 2, rue de Rome, F-67309 Schiltigheim Cedex

4.8. Σήμανση: Μέλι Αλσατίας, με υποχρεωτική ένδειξη του είδους του μελιού (ακακία, φλαμουριά, ελάτη, καστανιά, δάσους, ανθέων).

Εγγυημένη φρεσκάδα, ποιότητα και γεύση, χαρακτηριστικά που επικυρώνονται από την Certiqual - F-67309 Schiltigheim Cedex

4.9. Εθνικές απαιτήσεις: -

Αριθ. ΕΚ: G/F/00150/2000.08.24.

Ημερομηνία παραλαβής του πλήρους φακέλου: 30 Ιουλίου 2001.